កម្ពុជា​ស្វាគមន៍​សេចក្តី​សម្រេច​របស់​តុលាការ​សហព័ន្ធ​សហរដ្ឋអាមេរិក​កាត់​ទោសឈុន យ៉ាសិទ្ធ
សកម្មភាពរបស់ឈុន យ៉ាសិទ្ធិនេះ បានបណ្តាល​ឱ្យ​ជីវិត​មនុស្ស​យ៉ាង​តិច​៦​នាក់​ស្លាប់ និងមនុស្សនៅ​តាម​ផ្លូវ​ដែល​គ្មាន​ជាប់​ពាក់ព័ន្ធ​២នាក់។
ក្រុមមន្ត្រីរដ្ឋាភិបាលកម្ពុជា បានហៅសេចក្តីសម្រេចរបស់តុលាការសហព័ន្ធសហរដ្ឋអាមេរិកថា ជាសេចក្តីសម្រេចដ៏ត្រឹមត្រូវ ក្នុងការលុបបំបាត់អំពើភេរវកម្ម បន្ទាប់ពីតុលាការសហព័ន្ធ បានកាត់ទោស ឈុន យ៉ាសិទ្ធិ ឱ្យជាប់ពន្ធនាគារអស់មួយជីវិត ពីបទធ្វើរដ្ឋប្រហារមិនបានសម្រេចប្រឆាំងនឹងរដ្ឋាភិបាលទីក្រុងភ្នំពេញកាលពីចុងឆ្នាំ២០០០ ដែលជាសកម្មភាពរំលោភច្បាប់សហព័ន្ធរបស់សហរដ្ឋអាមេរិក។ កាលពីថ្ងៃពុធនេះ ប្រទេសកម្ពុជាបានសម្តែងការស្វាគមន៍ចំពោះការកាត់ទោសឈុន យ៉ាសិទ្ធិ មេដឹកនាំរដ្ឋប្រហារមិនបានសម្រេចឱ្យជាប់ពន្ធនាគារអស់មួយជីវិត ។ កាលពីថ្ងៃអង្គារ តុលាការសហព័ន្ធរបស់សហរដ្ឋអាមេរិកបានផ្តន្ទាទោសឈុន យ៉ាសិទ្ធិ អាយុ៥៣ឆ្នាំ មេដឹកនាំចលនាកងទ័ពសេរីជាតិកម្ពុជា CFF ដែលបានបង្កើតកងកម្លាំងប្រដាប់អាវុធបះបោរ និងបានបញ្ជាឱ្យកងទ័ពទាំងនេះវាយប្រហារគ្រាប់រ៉ុកកែត និងគ្រាប់បែកទៅលើអាគារក្រសួងការពារជាតិ និងទីស្តីការគណៈរដ្ឋមន្ត្រីនៅក្នុងទីក្រុងភ្នំពេញនាថ្ងៃទី២៤ ខែវិច្ចិកា ឆ្នាំ២០០០ ដើម្បីផ្តួលរំលំរដ្ឋាភិបាលរបស់លោកនាយករដ្ឋមន្ត្រីហ៊ុន សែន។ សកម្មភាពរបស់ឈុន យ៉ាសិទ្ធិនេះ បានបណ្តាលឱ្យជីវិតមនុស្សយ៉ាងតិច៦នាក់ស្លាប់ ដែលរួមមានមនុស្សគ្មានជាប់ពាក់ព័ន្ធនៅតាមផ្លូវចំនួន ២ នាក់។ លោក ហោ ណាំហុង រដ្ឋមន្ត្រីការបរទេសកម្ពុជា បានថ្លែងប្រាប់ក្រុមអ្នកយកព័ត៌មាននៅទីស្តីការក្រសួងការបរទេសថា រដ្ឋាភិបាលកម្ពុជាស្វាគមន៍សេចក្តីសម្រេចរបស់តុលាការសហរដ្ឋអាមេរិក ដែលបានកាត់ទោសឈុន យ៉ាសិទ្ធិ ឱ្យជាប់ពន្ធនាគារអស់មួយជីវិតចំពោះអំពើភេរវកម្មរបស់គាត់នៅទីក្រុងភ្នំពេញ ។ លោករដ្ឋមន្ត្រីការបរទេសរូបនេះ បានបញ្ចាក់ថា សេចក្តីសម្រេចរបស់តុលការអាមេរិកនេះ គឺជាការលុបបំបាត់អំពើភេរវកម្ម។ លោកថ្លែងថា៖ «នេះគឺជាការបំបាត់អំពើភេរវកម្ម ដែលសហរដ្ឋអាមេរិកបានយកការសម្រេចបំបាត់អំពើភេរវកម្ម ពីព្រោះពួកនេះគឺជាពួកភេរវកម្ម។ ដូច្នេះ យើងស្វាគមន៍ការសម្រេចរបស់រដ្ឋាភិបាលអាមេរិក ដើម្បីកាត់ទោសឈុន យ៉ាសិទ្ធិនេះ។ យើងស្វាគមន៍ ដោយសារនេះជាការបំបាត់អំពើភេរវកម្ម ហើយអំពើភេរវកម្មនេះមិនមែនតែនៅកម្ពុជាទេ នៅសហរដ្ឋអាមេរិកនៅគ្រប់ប្រទេស នៅគ្រប់តំបន់ទាំងអស់ ជាការគំរាមគំហែងដល់សន្តិសុខរបស់មនុស្សជាតិ។ ដូច្នេះយើងសូមស្វាគមន៍"។ ឈុន យ៉ាសិទ្ធិ ដែលជាជនជាតិអាមេរិកដើមកំណើតខ្មែរ បានចូលទៅរស់នៅក្នុងសហរដ្ឋអាមេរិកនាឆ្នាំ១៩៨២ ក្នុងឋានៈជាជនភៀសខ្លួន។ យោងតាមបណ្តាញសារព័ត៌មានដែលបានដកស្រង់សម្តីរបស់ព្រះរាជអាជ្ញា ឈុន យ៉ាសិទ្ធិ ដែលត្រូវបានរកឃើញមានទោសនៅក្នុងឆ្នាំ ២០០៨ អំពីការវាយប្រយុទ្ធនៅក្នុងប្រទេសកម្ពុជា បានរៀបចំគម្រោងការវាយប្រហារពីការិយាល័យរបស់គាត់នៅទីក្រុងឡងប៊ិច (Long Beach) សហរដ្ឋអាមេរិក។ លោកឧត្តមសេនីយ៍ឯក ខៀវ សុភ័ក្រ អ្នកនាំពាក្យក្រសួងមហាផ្ទៃ បានបញ្ជាក់ថា ក្រសួងមហាផ្ទៃសូមសម្តែង ការគាំទ្រចំពោះសេចក្តីសម្រេចរបស់តុលាការអាមេរិក។ «ដោយសារតែកន្លងមកនេះ ក្នុងនាមគាត់ជាមេភេរវកម្មមួយរូប ខ្ញុំយល់ថាសេចក្តីសម្រេចនោះ គឺជាការផ្តល់យុត្តិធម៌មួយដល់ មិនត្រឹមតែប្រជាពលរដ្ឋខ្មែរទេ តែសម្រាប់ប្រជាពលរដ្ឋទូទាំងសកលលោក បច្ចុប្បន្នកំពុងតែពួកភេរវករគំរាមគំហែងនោះ»។ យោងតាមបណ្តាញសារព័ត៌មាន ដែលបានដកស្រង់សម្តីរបស់ព្រះរាជអាជ្ញា ឈុន យ៉ាសិទ្ធិ បានមកប្រទេសកម្ពុជានៅក្នុងឆ្នាំ១៩៩៨ ដើម្បីជួបជាមួយបុគ្គលិកយោធា ដែលបានប្រឆាំងនឹងគណបក្សគ្រប់គ្រងអំណាចរបស់លោកនាយករដ្ឋមន្ត្រីហ៊ុន សែន។ បន្ទាប់ពីការជួបក្រុមកងទ័ពសេរីជាតិកម្ពុជា CFF ដែលត្រូវបានបង្កើតឡើង ហើយ ឈុន យ៉ាសិទ្ធិ ត្រូវបានតែងតាំងជាប្រធាន។ ក្រោយពីរដ្ឋប្រហារមិនបានសម្រេច ឈុន យ៉ាសិទ្ធិ បានវិលត្រឡប់ទៅកាន់សហរដ្ឋអាមេរិកវិញ និងបានរកឥណទានសម្រាប់ការវាយប្រហាររដ្ឋាភិបាលកម្ពុជាតាមប្រព័ន្ធព័ត៌មាន។